石頭田
作者：方回
朝代：宋

paragraphs: 晝欲求一淘，有竈無竈煙。
夜欲求一榻，有屋無屋椽。
歷歷數百里，無人居道邊。
問言何至此，我亦爲恍然。
江西走荆蜀，行行三十年。
鈴卒遞羽檄，販夫駢擔肩。
觀國上秀士，奉使驟達官。
車馬或相遇，往往皆衣冠。
後隴竹未斷，前坡花已妍。
入肆欲美酒，既醉不問錢。
是時鬢如漆，浩歌無憂端。
豈謂再至此，滿頤霜雪攢。
尋覓舊題壁，脫落迷榛菅。
乾淳老前輩，間有數字完。
昔時所見人，往往沉重泉。
翕張孰移斡，隆替更變遷。
雲曖淡竹嶺，雨昏石頭田。
我僕既已惰，我馬復不前。
慷慨一以思，古有行路難。
難更莫如今，懷古空永嘆。